Tony-, Emmy- ja Oscar-palkittu Al Pacino, 81, on yksi Hollywoodin ikonisimmista näyttelijöistä. Hänet tunnetaan vaikuttavista rooleistaan elokuvissa kuten Scarface - arpinaama, Ja oikeutta kaikille, Kummisetä, Heat - ajojahti ja Naisen tuoksu, josta hän sai parhaan miespääosan Oscar-palkinnon.
Pacinon tuorein roolityö on Ridley Scottin ohjaamassa House of Guccissa, jota hän tähdittää yhdessä muun muassa Lady Gagan, 35, ja Jared Leton, 49, kanssa. Elokuva saa ensi-iltansa Suomessa 3. joulukuuta.
Kolmikko osallistui luonnollisesti tuoreen elokuvan Yhdysvaltain ensi-iltaan New Yorkissa tiistaina. Heitä kuvattiin yhdessä punaisella matolla, kun eräs valokuvaaja pyysi Pacinoa ottamaan aurinkolasit pois päästään.
- Älä pyydä häntä ottamaan laseja pois, hän on Al Pacino! Gaga huudahti välittömästi kuvaajalle.
Pacinoa ei kuvaajan pyyntö tuntunut oikeasti haittaavan ja hän ottikin lasit pois päästään. Pian Gagan kommentin jälkeen hän kuitenkin laittoi ne takaisin hymyillen.
- Jos et sattunut tietämään, hän sanoi huvittuneena tilanteesta.
Tilanteesta kuvattu lyhyt video on levinnyt sosiaalisessa mediassa kulovalkean lailla. Voit katsoa sen alta tai täältä:
Lähde: Indy100